I-PAC দফতর থেকে বেরোতেই বিক্ষোভের মুখে ED আধিকারকরা

ওয়েব ডেস্ক: তৃণমূল কংগ্রেসের (TMC) ভোটকুশলী প্রতীক জৈনের বাড়িতে বৃহস্পতিবার সকালেই হানা দেয় ইডি (ED)। তারপর সল্টলেকে তাদের দফতরেও পৌঁছে যান ইডি আধিকারিকরা। সেখান থেকেই এদিন সন্ধ্যে বেরোতে দেখা যায় তাদের। একাধিক ফাইল হাতে নিয়ে এদিন আইপ্যাকের (I-PAC) দফতর থেকে বেরোতে দেখা যায় ইডি আধিকারিকদের। তখনই সেখানে তাদের সামনে বিক্ষোভ করতে দেখা যায় তৃণমূল কংগ্রেসের সমর্থকদের। পরে বিধানগরের মেয়র এবং বিধায়কও সেখান থেকে বেরিয়ে যান।

এদিন সকালেই আইপ্যাকের প্রধান প্রতীক জৈনের বাড়িতে যান ইডি আধিকারিকরা। সেই খবর পেয়েই লাউডন স্ট্রিটে ছুটে যান মুখ্যমন্ত্রী মমতা বন্দ্যোপাধ্যায়। এর কয়েকমিনিটের মধ্যেই সেখানে পৌঁছে যান কলকাতার পুলিশ কমিশনার মনোজ বর্মাও। সেখানেই কেন্দ্রীয় তদন্তকারী সংস্থার বিরুদ্ধে ‘নথি ট্রান্সফারে’র অভিযোগ আনেন মুখ্যমন্ত্রী। পাশাপাশি স্বরাষ্ট্রমন্ত্রী অমিত শাহকেও তোপ দাগেন তিনি।

আরও পড়ুন: “এটা ক্রাইম,” আইপ্যাকের অফিস থেকে বিস্ফোরক মমতা

তারপরেই সেখান থেকে আইপ্যাক-এর দফতরে পৌঁছে যান মমতা বন্দ্যোপাধ্যায়। কিছুক্ষণ পর সেখান থেকেই মমতা বলেন, “ভোটের স্ট্র্যাটেজি ছিনতাই করেছে। আমাদের কাগজ, তথ্য সব লুট করেছে। লড়াই করার সাহস হচ্ছে না, এখন লুট করতে নেমেছে। হার্ড ডিস্ক, অর্থনৈতক কাগজ, পার্টির কাগজ নিয়ে নিয়েছে।” এর পরেই তিনি বিজেপি-র দিকে আঙুল তুলে বলেন, “বিজেপির মতো এত বড় ডাকাত দেখনি।”